“ሕዝባችን በእሳት እየተቃጠለና ሕይወቱን እየተነጠቀ ይቀጥላል ማለት ዘበት ነው”የጠቅላይ ሚኒስትር ጽሕፈት ቤት
አዲስ አበባ፦ ሰላም ወዳዱ ሕዝባችን በእሳት እየተቃጠለና ሕይወቱን እየተነጠቀ ከእንግዲህ ይቀጥላል ማለት ዘበት እንደሆነ የጠቅላይ ሚኒስትር ጽ/ቤት አስታወቀ። በሕዝብ መከራ ካላተረፍን የሚሉ ምክር ካልመለሳቸው መከራውን ፈልገዋልና በሚገባቸው መንገድ እንዲጓዙ እንተዋቸዋለንም ብሏል።የጠቅላይ ሚኒስትር ጽ/ቤት ትናንት ለመላው ህዝብ ባስተላለፈው መልዕክት፣ ሕዝባችን በእሳት እየተቃጠለና ሕይወቱን እየተነጠቀ ከእንግዲህ ይቀጥላል ማለት ዘበትነው ብሏል። አብሮነትን የሚፈልገው ዜጋችን ለማደግና ለመበልጸግ ሌት ተቀን ደፋ ቀና እያለ የግጭት ነጋዴዎቹ በምቾት እንደማይቆሙ አስታውቋል። ሁላችንም ውድመትና ጥፋት ከእንግዲህ በሀገራችን ላይ እንዳይደገም አምርረን እምቢ ማለት ይኖርብናል ያለው የጠቅላይ ሚኒስትር ጽ/ቤት፤ “ከሰሜን እስከ ደቡብ፣ ከምሥራቅ እስከ ምዕራብ ለፖለቲካ ትርፋቸው ሲሉ በየሚዲያው ‹በለው፣ በለው› የሚሉ አካላትን አሁን በግልጽ ነቅሰናቸዋል። በየአካባቢያችን የሚገኙትን የግጭት ነጋዴዎች በሚገባ አውቀናቸዋል። መረባቸውን እየበጣጠስነው ነውም” ብሏል። ለጊዜው የተደበቁ የሚመስላቸውም በቅርቡ አደባባይ ይወጣሉ። እሳቱን ለኩሰው ጢሱ እንዳይሸታቸው መሸሽ፤ ፈንጂውን ወርውረው ፍንጣሪ ሳይነካቸው እስከመጨረሻው ማምለጥ እንደማይቻል የተናገሩት የጠቅላይ ሚኒስትር ጽ/ቤት፤ ሰላም ወዳዱ ሕዝባችን በእሳት እየተቃጠለና ሕይወቱን እየተነጠቀ ከእንግዲህ ይቀጥላል ማለት ዘበት እንደሆነም አስታውቋል። መንግሥት የችግሩን ነዳፊዎች፣
ጠንሳሾች፣ ተልዕኮ ተቀባዮችና
ፈጻሚዎችን በየደረጃው መርምሮና
አጣርቶ ለሕግ እንደሚያቀርብ
ጠቁመው፣ ይሄን መሰል
ክስተት ዳግም እንዳይፈጠርም
ማኅበረሰቡን ያሳተፈ የጸጥታ
አካላት ሥምሪትን አጠናክሮ
ይቀጥላል ብለዋል። “በሕዝብ መከራ ካላተረፍን ለሚሉ፤ በምስኪን ዜጎች ሞት ሥልጣን ለመያዝ ለሚቋምጡ ራስ ወዳዶች ‹አሻንጉሊት› መሆን ከእንግዲህ ይበቃል። ሰላማችንና ልማታችንን፣ ዕድገታችንንና ብልጽግናችንን ደንታቸው ከሆኑ አካላት ጋር አበሳን እንጂ መልካም ነገርን ስለማናጭድ ከጉያችን ፈልቅቀን ብቻቸውን ይቆማሉ። ምክር ካልመለሳቸው መከራውን ፈልገዋልና በሚገባቸው መንገድ እንዲጓዙ እንተዋቸዋለን” ብለዋል።የሐሳብ ልዩነት ጌጥ እንጂ እርግማን አይደለም። የተሰማንን መግለጽና ጥያቄዎቻችንን ያለ ሥጋት ማንሳት እስካዛሬ የታገልንለት ወሳኙ መብታችን ነው ያለው የጠቅላይ ሚኒስትር ጽ/ቤት ፣ የዚያኑ ያህል በሀገራችን ነገሮች በሥርዓት እንዲከናወኑ፣ የአንዱ ጥቅም የሌሎችን መብት እንዳይጋፋ እና ዜጎች ሰላምና ደኅንነታቸው ተጠብቆላቸው በሀገራችን እንዲኖሩ ማስቻል የሁሉም ኢትዮጵያዊ ምኞት እንደሆነ አመልክተዋል።“ኃይል እስካልተቀላቀለበት ድረስ የሐሳብ ልዩነትን በሰላማዊ መንገድ ማስተናገድ ለዘመናት የታገልንለትን መብት ከማጎናጸፍ ባለፈ የሌሎች ዜጎችን ሰላምና ደኅንነት እንዲጠበቅ ያደርጋል። ሐሳብ የሚሞገተውም የሚሸነፈውም በሌላ ሐሳብ እንጂ በጉልበት፣ በነውጥና በዐመጽ አይሸነፍም፤ ተሸንፎም አያውቅም። መነጋገር፣ መከራከርና መወያየት እንጂ መጠፋፋት ሥልጣኔን አምጥቶ እንደማያውቅ ማገናዘቢያ አዕምሮ ያለው ሰው ሁሉ በቀላሉ የሚረዳው ሐቅ ነውም “ብሏል።የምንገኝበት ወቅት ብዙ ጊዜ የማይሰጡ ፈተናዎች ከፊታችን የተደቀኑበትና ወሳኝ ድሎችን የምናሳካበት ወቅት እንሆነ ሊረሳ እንደማይገባ አመልክተው፣ የግብርና ሥራችን ሳይስተጓጎል መከናወን አለበት። ምርታማነትን በመጨመር ከውጪ የምናስመጣውን የምግብ እህል ጭምር ሊተካ በሚቻልበት አኳኋን ሥራችንን መቀጠል እንደሚኖርብንም አሳስቧል።“ከገጠር
ግብርናችን በተጨማሪ የከተማ
ግብርና ላይ የተጀመሩ
ሥራዎች ተጠናክረው ይቀጥላሉ። አምራች ኢንዱስትሪው የኮሮናን ሁለንተናዊ ተጽዕኖ ለመቋቋም የሚያስችሉ ምርቶችን ለማምረት ሌት ተቀን መድከም አለበት። ከዚሁ ጎን ለጎን እየተባባሰ የመጣውን የኮሮና ወረርሽኝ ተቋቁመን ለመዝለቅ የጥንቃቄ፣ የምርመራና የሕክምና ተግባሮቻችንን ሳንዘናጋ እንፈጽማለን” ብሏል።የታላቁ ሕዳሴ ግድብ ግንባታችንን እያጠናቀቅን በዕቅዱ መሠረት የመጀመሪያውን የውኃ ሙሌት ሥራችንን በተያዘለት የጊዜ ሰሌዳ እናከናውናለን ያለው የጠቅላይ ሚኒስትር ጽ/ቤት፣ በዚህ ክረምት ለመትከል ያቀድነው የአምስት ቢሊዮን ችግኞች “የ አረንጓዴ አሻራ” መርሐ ግብርም ጥንቃቄ ባልተለየው መልኩ ተግባራዊ እንደሚደረግም አስታውቋል።ምንም እንኳን ዛሬ
የደረሰብን ፈተና ቢያሳምመንም የምንሠራው
ለሀገር ነውና የነገውን
ማየት አለብን። ሕዝብና
ሀገር ይቀጥላሉ። ትውልድ
ይቀጥላል። የተሻለ ትውልድ
ፈጥረን የተሻለች ሀገር
ማስረከብ ደግሞ ከኛ
የሚጠበቅ የቤት ሥራ
ነው ብሏል። ነገሮች
ወደ በጎ እልህና
ቁጭት እንጂ ወደ
መጥፎ ቁዘማና ትካዜ
ሊወስዱን አይገባም። ችግሮች
ትምህርት እንጂ እሥር
ቤት ሊሆኑብን እንደማይገባም
በመልዕክቱ ገልጿል። “ሕዝብ መሥራት ያለበትን ባግባቡ ከሠራ፤ መንግሥትም ያለበትን ኃላፊነት በብቃት ይወጣል። ከከባድ ክረምት ማዶ መልካም አዲስ ዘመን ቆሞ እንደሚጠብቀን ሁሉ የሌሊቱን ግርማ የሚያሸንፍና ጽልመቱን የሚደመስስ የብርሃን ጸዳል ማልዶ ወደኛ እንደሚገሠግሥ ሁላችንም እናውቃለን” ብሏል።አዲስ
ዘመን ሐምሌ11 2012በጋዜጣዉ ሪፖርተር